6.1.

Lietošanas pamācībā ir: a) teksts ar pamācībā izmantotā lielākā izmēra rakstzīmēm treknrakstā: “Nelietot atkārtoti”, papildus starptautiski atzītajam simbolam, ja ierīces ir paredzētas vienreizējai lietošanai; b) brīdinājums “Lietotas lēcas nedrīkst izmantot citas personas”; c) norāde par lēcas izmēriem (lēcas ārējais diametrs un bāzes līknes rādiuss); d) norāde par lēcas materiāliem, ieskaitot tās virsmu un krāsu pigmentus; e) norāde par ūdens saturu un skābekļcaurlaidību; f) norāde par nepareizu glabāšanas apstākļu iespējamo ietekmi uz izstrādājuma kvalitāti un maksimālo glabāšanas laiku; g) norādījumi, kā rīkoties nobīdīšanās gadījumā; h) higiēnas pasākumi pirms lietošanas (piemēram, roku mazgāšana un nosusināšana), lietošanas laikā un pēc lietošanas; i) brīdinājums “Nekontaminēt lēcas ar dekoratīvo kosmētiku vai aerosolu”; j) brīdinājums “Netīrīt lēcas ar krāna ūdeni”; k) attiecībā uz daudzkārt lietojamām lēcām – detalizēts tīrīšanas un dezinfekcijas apraksts, arī apraksts par nepieciešamo aprīkojumu, instrumentiem un šķīdumiem, tos detalizēti uzskaitot; nepieciešamo glabāšanas apstākļu apraksts; l) daudzkārt lietojamām lēcām – maksimālais atkārtotas lietošanas gadījumu skaits un maksimālais lietošanas ilgums (piemēram, stundās dienā un/vai dienu skaitā); m) ja ieteicams izmantot acu pilienus – piemērotu acu pilienu apraksts un apraksts par to, kā tos lietot; n) kontaktlēcu lietošanas kontrindikācijas. Minētajā sarakstā ir šādi elementi: sausas acis (nepietiekams asaru šķidrums), acu medikamentu lietošana, alerģijas, iekaisums vai apsārtums acīs vai ap tām, slimība, piemēram, saaukstēšanās un gripa, kas skar acis, iepriekšēja medicīniska iejaukšanās, kas var nelabvēlīgi ietekmēt ierīces lietošanu, jebkura cita sistēmiska slimība, kas skar acis; o) brīdinājums: “Neizmantot, piedaloties ar satiksmi saistītās situācijās (piemēram, braucot ar automobili, braucot ar velosipēdu), darbinot tehniku vai veicot ar ūdeni saistītas darbības, piemēram, dušojoties, vannojoties un peldoties”; p) brīdinājums: “Izvairīties no darbībām, ja iespējams redzamības traucējums un gaismas caurlaidības samazināšana rada risku”; q) paziņojums par acu bojājumu paaugstinātu risku nepārtrauktas lietošanas gadījumā, ja rodas acu apsārtums un kairinājums; r) brīdinājums “Nelietot pēc derīguma termiņa beigām”; s) skaidra norāde par maksimālo lietošanas laiku; t) brīdinājums “Nelietot lēcas ilgāk par maksimālo lietošanas laiku”; u) brīdinājums “Nelietot lēcas guļot”; v) paziņojums par acu bojājumu paaugstinātu risku, ja lēcas tiek lietotas ekstensīvi (piemēram, vairākkārtēja atkārtota lietošana); w) brīdinājums “Nelietot pārāk sausā vai putekļainā vidē”; x) brīdinājums “Neizmantot primāro iepakojumu atkārtoti glabāšanai laikā starp lietošanas reizēm”, ja ražotājs nav paredzējis primāro iepakojumu šādai lietošanai; y) brīdinājums: “Nelietot glabāšanas šķīdumu atkārtoti”; z) saraksts ar riskiem, kas saistīti ar acu veselību un lēcas nodilumu, kā noteikts riska analīzē, arī attiecīgā gadījumā samazināta ūdens un skābekļa pieejamība radzenei (skābekļcaurlaidība); aa) iespējamo nevēlamo blakusefektu saraksts, to rašanās varbūtība un rādītāji; bb) norādījumi par to, kā rīkoties sarežģījumu gadījumā, arī ārkārtas pasākumi; cc) instrukcija “Nekavējoties izņemt lēcu šādos gadījumos: — kairinājums vai sāpes acīs, piemēram, duršanas sajūta, dedzināšana, nieze, svešķermeņa sajūta, — mazāks komforts kā ar identiskām lēcām bijis iepriekš, — neparasti sekrēti vai pārmērīga asarošana, — acs apsārtums, — liels vai nepārejošs sausums, — ar lēcas lietošanu saistīta pasliktināta vai neskaidra redze. Ja kāds no šiem simptomiem turpinās pēc lēcas izņemšanas, sazinieties ar kvalificētu veselības aprūpes speciālistu, piemēram, oftalmologu vai optometristu, kam saskaņā ar valsts tiesību aktiem ir atļauts ārstēt šādus simptomus. Ja šie simptomi nepāriet, tas var liecināt par nopietnāku veselības problēmu.”; dd) informācija par to, kad un kā par nevēlamiem blakusefektiem ziņot ražotājam.